Unión del Pueblo Navarro (UPN) talde parlamentarioari atxikitako foru parlamentari Alberto Catalán Higueras jaunak 9-19-PES-00026 idatzizko galdera aurkeztu du. Hona Nafarroako Gobernuko Hezkuntzako kontseilariaren erantzuna:

Prestakuntza-jardueren deialdietan 15etik 20ra bitarte parte-hartzaile eskatu ohi dira gutxienez ere. Hori deialdi bakoitzean dator jasota. Gutxieneko horretara ailegatu ezean, jarduera bertan behera uzten da. Halere, irakasleen prestakuntza-premiei erantzuteko eta prestakuntzaren espezifikotasuna gogoan, zenbaitetan onartu egiten da parte-hartzaile gutxiagoko jarduerak antolatzea. Lanbide Heziketako zenbait lanbide-familiaren kasua edo curriculumeko alderdi oso zehatzekin lotutako jarduera sartu berrien kasua da hori. Aitzitik, jardunaldien edo hitzaldien kasuan, parte-hartzea 150 pertsona baino gehiagokoa izatera hel daiteke.

Kontua da azken hiru ikasturteetan nabarmen handitu dela Hezkuntza Departamentuak antolatutako prestakuntza-jarduerak direla-eta irakasleei emandako ziurtagirien kopurua:

* 2015/16 ikasturtea: 16.214
* 2016/17 ikasturtea: 17.485
* 2017/18 ikasturtea: 18.213

Bertan behera geratu diren prestakuntza-jarduerak eta deitu direnak alderatuz gero, ehunekotan areagotu egin dira azken ikasturteotan zehar, eta betiere % 10etik beheiti mantendu dira azken hiru ikasturteotan (gutxieneko ehunekoa, prestakuntza-eskaintza askotarikoa dela kontuan hartuta):

2015-2016 ikasturtea:

* Deitutako jarduerak 843
* Bertan behera: 47 (% 5,57)

2016-2017 ikasturtea:

* Deitutako jarduerak 894
* Bertan behera: 59 (% 6,59)

2017-2018 ikasturtea:

* Deitutako jarduerak 881
* Bertan behera: 84 (% 9,5)

Ondorio gisa esan daiteke ziurtagiri gehienak prestakuntza-jarduera kopuru txikiago batean metatu direla, besteak beste prestakuntzak gero eta gehiago erantzuten diolako ikastetxe-planteamentu bati, sarritan Hezkuntza Departamentuak bultzatutako programen bidez. Hortaz, prestakuntza-jarduera kopuru txikiago batek irakasle kopuru handiagoa bilduko luke.

Iruñean, 2019ko martxoaren 7an.

Hezkuntzako kontseilaria eta Gobernuko eleduna: María Solana Arana